#10 – La ultime gote
Soi, jo, la ultime gote di aghe. Di preseade aghe.
Simpri mancul a bagnâ la tiere sute, come desert in plen Istât.
Il soreli matucel e la umanitât fûr di cjâf mi stan suiant, copant, scancelant.
Gno pari, il nûl, non è plui bon nancje di vaî par me. E par se stes.
Al à la bocje masse sute, i voi sierâts, cence plui ploie di butâ sul mont.
Puar mont!
Al sucêt di dut: maris che copin i fis, fûc che al bruse ogni lûc, e par man umane – chel al è il brut – vueris e la mê famee di aghe nete e simbul di vite che e sta supant pantan.
I arbui, cence la mê ploie, no àn plui sostance par lis fueis, che a colin, secjis e avilidis, fin dal mês di Lui.
No rivi a crodi, jo. Mi ven di vaî, ma no pues, o ai di tignîmi di cont: soi une gote di aghe frescje e o ai tante pôre di murî.
I arbui, o disevi, a alcin i braçs al cîl, preant i nûi di vierzisi.
I fics a son butui di carton. I grignei dentri dai miluçs ingranâts za spacâts, son spavits come cadavars.
La jerbe e je paie, i flums deserts, il cîl al bruse di masse cjalt, e bisugne sparagnâmi: vuai bagnâ!
Intant, jo, ultime e piçule gote o cjali e no pues fâ altri che involucjâmi intal gno cûr licuit e preâ.
No ai imparât lis prejeris, jo, no ai mai vût mût ni bisugne di imparâlis. Cumô lis inventi e o feveli cul Signôr, i conti dut chel che o viôt, e speri che mi scolti e che al fasi alc par salvâ cheste tiere sfortunade e cheste umanitât selerade.
Jo o tos e o trimi e o pensi a ce che, jo, pues ancjemo fâ, cui che o pues judâ.
O viôt une bore gnove, colade dentri de tane di une famee di furmiutis lavoradoris e sioris di pâs.
In file ordenade, a scjampin dulà che miôr a podin, par no scotâsi.
Eco, mi buti parsore, culì, in mût che al podi distudâsi e lis furmiutis a podin tornâ inte lôr cjase.
Amancul lôr.
di ***
#1***
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn tha_Thai